Diari Oficial de la Generalitat Valenciana


Sumari del DOGV 8974, del 14-12-2020 (2020/10501)

DECRET 202/2020, de 4 de desembre, del Consell, d'aprovació de les bases reguladores per a la concessió directa de subvenció a la Fundació Unitat ELLIS Alacant per a investigació de base en intel·ligència artificial per a la lluita contra la Covid-19.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8974

Data del DOGV
:   14-12-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/10214


Data del document
:   04-12-2020

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Decret

Descriptors 

:   * Conselleria d'Innovació, Universitats, Ciència i Societat Digital
    * ajuda pública
    * fundació

DECRET 202/2020, de 4 de desembre, del Consell, d'aprovació de les bases reguladores per a la concessió directa de subvenció a la Fundació Unitat ELLIS Alacant per a investigació de base en intel·ligència artificial per a la lluita contra la Covid-19. [2020/10050]  
L'Organització Mundial de la Salut va elevar l'11 de març de 2020 la situació d'emergència de salut pública ocasionada per la Covid-19 a pandèmia internacional. La rapidesa en l'evolució dels fets, a escala nacional i internacional, requereix la posada en marxa de mesures immediates i eficaces per a fer front a aquesta conjuntura.  
Una d'aquestes mesures va ser la creació pel Decret 6/2020, de 24 de març, del president de la Generalitat, del Comissionat de la Presidència de la Generalitat per a l'Estratègia Valenciana per a la Intel·ligència Artificial (EIACV). Aquest decret assenyalava la necessitat d'utilitzar la intel·ligència de dades per a avaluar l'aplicació de mesures, predir escenaris futurs, reduir el temps de presa de decisions i anticipar solucions.  
Així doncs, amb l'esmentat decret s'avançava en el desenvolupament de l'EIACV, presentada el 16 de desembre de 2019, pel president de la Generalitat, ateses les noves i urgents necessitats sobrevingudes davant l'avanç de la pandèmia.  
Una de les principals accions que es plantejaven en l'EIACV era la creació d'una unitat ELLIS (Centre Europeu d'Investigació en Intel·ligència Artificial) que permetera la captació de talent d'excel·lència, la col·laboració amb la comunitat científica d'alt nivell a Europa, a fi de fomentar les sinergies de la investigació en intel·ligència artificial (IA) amb l'ecosistema emprenedor i la transferència d'aplicacions des de la investigació bàsica a les empreses.  
Al desembre de 2019, ELLIS (European Laboratory for Learning and Intelligent Systems, iniciativa europea amb un enfocament en l'excel·lència científica, la innovació i l'impacte social de la IA) va anunciar l'establiment de 17 unitats ELLIS en 10 països europeus i a Israel. Es localitzen a Amsterdam, Copenhagen, Darmstadt, Delft, Freiburg, Hèlsinki, Linz, Lausanne, Leuven, Oxford, Praga, Saarbrucken, Tel Aviv, Tuebingen, Viena i Zuric, així com la proposta elaborada per la doctora Nuria Oliver Ramírez, per a l'establiment d'una Unitat ELLIS a Alacant.  
Posteriorment a l'anunci de l'establiment d'una Unitat ELLIS a Alacant, en el decret esmentat de 24 de març de 2020, es va nomenar comissionada de la Presidència de la Generalitat per a l'EIACV la mateixa doctora Nuria Oliver.  
Per a atorgar forma jurídica a l'entitat que havia d'assumir els compromisos emanats de la designació com a Unitat ELLIS i avançar en l'ús urgent de la IA per a desenvolupar solucions que ajudaren a afrontar la pandèmia, el 25 de maig de 2020 es va constituir la Fundació de la Comunitat Valenciana Unitat ELLIS Alacant, que es regeix pels estatuts protocolitzats en l'escriptura pública de constitució de la fundació, de 25 de maig de 2020, del notari de l'Il·lustre Col·legi de València, el Sr. Mario Signes Pascual, amb número de protocol 780, la qual es constitueix com a fundació sense ànim de lucre, i l'objecte i les finalitats de la qual, en síntesi, són la realització d'investigació científica bàsica d'excel·lència sobre intel·ligència artificial i contribuir a generar un impacte econòmic i social positiu en l'àmbit territorial preferencial, atraient, retenint i formant el talent excel·lent investigador i duent a terme investigacions en laboratoris d'investigació de les indústries locals. Addicionalment, la Fundació aspira a contribuir al fet que la investigació d'excel·lència es realitze a Europa per a permetre que Europa siga un actor prominent en l'àmbit global en intel·ligència artificial com a motor de canvi en el món. D'igual manera, els investigadors d'ELLIS poden crear empreses emergents basades en la propietat intel·lectual que se'n genere.  
  
L'entitat va ser inscrita en el registre de Fundacions de la Comunitat Valenciana, per Resolució de la Secretaria Autonòmica de Justícia i Administració Pública, de la Conselleria de Justícia, Interior i Administració Pública, el 25 de juny de 2020.  
D'entre les línies d'investigació promogudes per la Fundació ELLIS Alacant es troba la del comportament humà, amb aplicacions com són el modelatge de la propagació de malalties infeccioses, utilitzant tecnologies basades en intel·ligència artificial, la qual pot ser de gran utilitat a l'hora de desenvolupar estratègies que ajuden a fer front a la pandèmia de la Covid-19. Altres línies d'investigació són la creació de sistemes intel·ligents que interactuen amb els éssers humans; anàlisi dels desafiaments de la intel·ligència artificial centrats en l'ésser humà, així com l'avaluació dels riscos i les possibles conseqüències negatives derivades de l'ús d'eines d'aprenentatge automàtic orientades a informar i automatitzar les decisions d'alt impacte.  
  
La greu situació de crisi provocada per la pandèmia, sobrevinguda al principi del mes de març, ha donat lloc al fet que les labors d'investigació en aquest àmbit per part de la Fundació ELLIS Alacant siguen requerides amb gran urgència. Atés que no s'havia inclòs una línia pressupostària específica per al suport a aquesta Unitat ELLIS en el pressupost de la Generalitat per a l'any 2020, ja que en el moment de l'aprovació dels pressupostos encara no existia jurídicament, es fa necessari articular una ajuda directa mitjançant l'aprovació d'un decret del Consell a l'empara de l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, ateses les raons d'interés públic, social i econòmic que concorren en aquest context.  
Aquesta norma s'adequa als principis de necessitat i eficàcia, en tant que mitjançant la concessió de les subvencions directes es garanteix l'objectiu de posar en marxa mesures immediates i eficaces per a fer front a la pandèmia a través de fons públics. D'altra banda, la norma respon al principi de proporcionalitat, i conté la regulació imprescindible per a garantir l'objectiu assenyalat. El decret regula el contingut mínim establert en l'article 168 de la Llei 1/2015, de 6 de febrer, així com altres punts propis de les bases reguladores, d'acord amb l'article 165 de la mateixa llei. Finalment, la norma s'adequa al principi de seguretat jurídica, ja que resulta coherent amb la resta de l'ordenament jurídic, i als principis de transparència i eficiència, en contribuir a la gestió racional dels recursos públics existents i no suposar càrregues administratives accessòries.  
  
Per tot això, en virtut del que disposa l'article 28.c de la Llei 5/1983, de 30 de desembre, de la Generalitat, del Consell, a proposta de la consellera d'Innovació, Universitats, Ciència i Societat Digital, amb la deliberació prèvia del Consell en la reunió de 4 de desembre de 2020,  
  
  
DECRETE  
  
Article 1. Objecte  
L'objecte d'aquest decret és aprovar les bases reguladores i atorgar la concessió directa d'una subvenció de caràcter excepcional per a la realització de treballs de recerca per al seguiment de la Covid-19, utilitzant tècniques d'intel·ligència artificial avançades.  
  
Article 2. Règim jurídic aplicable  
Aquesta subvenció estarà regida, a més de pel que disposa aquest decret, pel que preveu la Llei 38/2003, de 17 de novembre, general de subvencions, i el seu reglament de desenvolupament, aprovat mitjançant Reial decret 887/2006, de 21 de juliol, quan constituïsca legislació bàsica, pel que estableix la Llei 1/2015, de 6 de febrer, així com per les previsions de la Llei 39/2015, d'1 d'octubre, del procediment administratiu comú de les administracions públiques.  
  
Article 3. Raons d'interés públic que concorren en la concessió i impossibilitat de la convocatòria pública  
Aquesta subvenció es concedeix de manera directa, en aplicació del que preveu l'article 168.1.C de la Llei 1/2015, de 6 de febrer, per concórrer raons d'interés econòmic, social i humanitari.  
En concret, les raons d'interés públic que justifiquen l'atorgament directe de la subvenció radiquen en la urgent necessitat de realitzar tasques d'investigació i anàlisi de dades per a fer front a la crisi provocada per la COVID-19 a la Comunitat Valenciana, utilitzant per a això els avantatges de la intel·ligència artificial, amb la finalitat d'atendre les circumstàncies canviants i peremptòries en l'àmbit sociosanitari i ajudar a combatre els efectes socials i sanitaris derivats de la crisi.  
Article 4. Persones beneficiàries i activitats a finançar  
1. Té la consideració de beneficiària, la Fundació de la Comunitat Valenciana Unitat ELLIS Alacant, inscrita en el registre de Fundacions de la Comunitat Valenciana, amb el número de registre 236A.  
2. La subvenció servirà per a finançar actuacions d'investigació i anàlisi de dades en els següents àmbits:  
a) Modelatge i quantificació de la mobilitat humana a partir de dades de la xarxa de telefonia mòbil.  
b) Desenvolupament de models predictius de nombres de casos, d'hospitalitzacions, d'UCI i de defuncions.  
c) Desenvolupament de models epidemiològics computacionals, tant models metapoblacionals com models individuals d'agents.  
d) Ciència ciutadana a través de la informació obtinguda en enquestes ciutadanes sobre la Covid-19.  
  
Article 5. Finançament  
1. L'import global màxim de l'ajuda a concedir derivada d'aquest decret apuja a 120.000,00 - a càrrec dels fons propis de la Generalitat.  
2. D'acord amb la previsió legal de l'últim paràgraf de l'article 168.1.C de la Llei 1/2015, aquestes ajudes s'imputaran a la línia de subvenció que s'habilite mitjançant la modificació pressupostària, en l'aplicació corresponent de l'estat de despeses del pressupost de la Generalitat per a 2020.  
  
3. L'ajuda té caràcter de subvenció no reintegrable.  
  
Article 6. Conceptes subvencionables  
1. Les despeses subvencionables es regulen segons el que disposa l'article 31 de la Llei 38/2003, així com l'article 25 del Reglament (UE) No 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat.  
2. La subvenció es destinarà, de manera unívoca, a cobrir les despeses relacionades amb el desenvolupament i afecció quant a l'execució dels projectes concrets per a les quals hagen sigut concedides. El finançament es destinarà als següents conceptes:  
a) Despeses de posada en marxa i funcionament de la Unitat ELLIS.  
b) Els costos de personal: persones que realitzen tasques d'investigació, tasques tècniques i altre personal auxiliar, en la mesura en què estiga dedicat al projecte.  
c) Els costos de l'instrumental i material, en la mesura i durant el període en què s'utilitzen per al projecte, en cas que l'instrumental i el material no s'utilitzen en tota la seua vida útil per al projecte, únicament es consideraran subvencionables els costos d'amortització corresponents a la duració del projecte, calculats d'acord amb els principis comptables generalment acceptats.  
d) Els costos d'investigació contractual, coneixements i patents adquirits o obtinguts per llicència de fonts externes en condicions de plena competència, així com els costos de consultoria i serveis equivalents destinats de manera exclusiva al projecte.  
e) Les despeses generals i altres despeses d'explotació addicionals, incloent-hi els costos de material, subministraments i productes similars, que es deriven directament del projecte.  
  
3. La intensitat de l'ajuda serà del 100 % dels costos subvencionables per a la investigació fonamental, conformement amb el que estableix l'article 25 del Reglament (UE) No 651/2014, de la Comissió, de 17 de juny de 2014, quedant limitada per a la resta de les categories expressades en el punt 2 de l'esmentat article, en el seu màxim corresponent.  
  
Article 7. Termini d'execució  
El termini d'execució de les activitats objecte de la subvenció comprén l'any natural 2020.  
  
Article 8. Òrgan gestor i procediment  
1. Correspon a la Direcció General per a l'Avanç de la Societat Digital la realització de les gestions encaminades a la supervisió i control de la subvenció, a través del Servei d'Execució de Projectes Estratègics per a la Societat Digital i de la Intel·ligència Artificial.  
  
2. L'entitat beneficiaria haurà de manifestar, en el termini de quinze dies hàbils a partir de la publicació d'aquest decret en el Diari Oficial de la Generalitat Valenciana, la conformitat amb la concessió de la subvenció i amb aquestes bases reguladores, a la qual haurà d'adjuntar memòria detallada de les actuacions a les quals es proposa destinar la subvenció, juntament amb el cronograma del desenvolupament de les actuacions i la memòria econòmica amb el pressupost previst per a les activitats la realització de les quals es proposa.  
3. El document de conformitat, degudament signat electrònicament, haurà de presentar-se en el registre electrònic de la Generalitat o conformement amb el que disposa l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
4. L'entitat beneficiària adjuntarà una declaració responsable de no estar incursa en les prohibicions previstes en l'article 13 de Llei 38/2003, el compliment de la qual podrà ser comprovat per l'òrgan gestor de la subvenció, tret que es manifeste oposició expressa per part de la beneficiària, i en aquest cas haurà d'aportar la corresponent documentació acreditativa.  
5. Conformement amb el que disposa l'article 68 de la Llei 39/2015, si el document de conformitat s'ha emplenat de manera incompleta o no s'han aportat els requisits i documents que s'assenyalen en aquest article, la persona interessada serà requerida perquè, en un termini de deu dies hàbils, esmene la falta o acompanye els documents preceptius, amb la indicació que, si no ho fa, se li considerarà que ha desistit, amb la resolució prèvia d'arxivament de l'expedient que haurà de ser dictada en els termes que preveu l'article 21 de la norma esmentada, i quedarà sense efecte la concessió de la subvenció, perdent, per tant, el dret a la percepció.  
  
Article 9. Pagament de la subvenció  
1. Conformement amb el que disposa l'article 1.1 del Decret llei 4/2020, de 17 d'abril, del Consell, de mesures extraordinàries de gestió economicofinancera per a fer front a la crisi produïda per la Covid-19, les ajudes es lliuraran a les entitats beneficiàries fins a un 100 per cent després de resolució d'atorgament de la concessió de la subvenció per part de l'òrgan competent, una vegada s'haja tramitat el corresponent expedient de modificació pressupostària.  
2. De conformitat amb l'article 171 de la Llei 1/2015, no podrà realitzar-se el pagament de la subvenció si la persona beneficiària no es troba al corrent en el compliment de les obligacions tributàries i davant de la Seguretat Social o té la condició de subjecte deutor per resolució de procedència de reintegrament. Sense perjudici de l'anterior, podrà realitzar-se el pagament de la subvenció des del moment en què, per òrgan competent de l'Administració de la Generalitat, s'haja notificat al subjecte deutor del reintegrament, l'inici del corresponent expedient de compensació de deutes, amb vista a la seua completa extinció.  
  
Article 10. Obligacions de l'entitat beneficiària  
Amb caràcter general, l'entitat beneficiària haurà de complir les obligacions que es recullen en l'article 14 de la Llei 38/2003, de 17 de novembre, així com en l'article 169 de la Llei 1/2015, de 6 de febrer.  
De manera específica haurà de donar compliment a les obligacions previstes en aquest decret i, en particular, queda obligada a sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor de la subvenció, havent de complir, a més, les següents obligacions:  
a) Facilitar totes les dades i informació, en qüestions relacionades amb les subvencions concedides, que li siga requerit per l'òrgan gestor d'aquest procediment.  
  
b) Comunicar al servei responsable de la tramitació, la sol·licitud o obtenció d'altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida.  
  
c) Complir les obligacions de transparència establertes en la legislació bàsica, de conformitat amb el que disposa l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana. En concret, haurà de donar l'adequada publicitat a l'ajuda, així com indicar com a entitat concedent la Generalitat, l'import rebut i el programa, activitat, inversió o actuació subvencionada.  
d) Sotmetre's a les actuacions de control financer previstes en els articles 113 i següents de la Llei 1/2015, i en els articles 44 i següents de la Llei 38/2003, així com les que puguen dur a terme la Generalitat i altres òrgans de control.  
  
Article 11. Règim de justificació  
1. L'entitat beneficiària d'aquesta subvenció, de conformitat amb el que disposen l'article 14.b de la Llei 38/2003 i l'art. 72 del RD 887/2006, reglament que la desenvolupa, haurà d'acreditar la realització de l'activitat d'investigació per a un o diversos projectes concrets, el compliment de la finalitat que determine la concessió i gaudi de la subvenció. Per a això presentarà una memòria detallada que reculla els resultats científics i tècnics, així com activitats realitzades per a cadascun dels projectes.  
2. Addicionalment i sense perjudici de les instruccions que puga dictar l'òrgan gestor, l'entitat beneficiària, en la qualitat d'entitat privada, estarà obligada a presentar, en el termini que disposa l'apartat 6 d'aquest article, com a justificació econòmica del pagament de les subvencions rebudes, un compte justificatiu que contindrà la següent documentació:  
- Una relació classificada de les despeses i inversions de l'activitat, amb identificació de la part creditora i del document, el seu import, data d'emissió, que es justificaran amb factures i altres documents de valor probatori equivalent en el tràfic jurídic mercantil o amb eficàcia administrativa, en còpia compulsada o document administratiu equivalent, i en el seu cas, la documentació acreditativa del pagament. Cada despesa haurà d'incloure i justificar la imputació als projectes concrets que motiven la concessió de la subvenció, i especificar els criteris de repartiment dels costos generals o indirectes.  
- Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència.  
- Per a la justificació de les despeses de personal realitzades, es presentaran les còpies dels contractes i de les nòmines, acompanyades dels butlletins de cotització TC1 i TC2 del personal contractat.  
3. L'entitat haurà d'aportar una declaració responsable acreditativa del compliment de les obligacions establertes en la Llei 38/2003. A més, si concorre el supòsit previst en l'apartat 3 de l'article 31 de l'esmentada llei, haurà de presentar les tres ofertes sol·licitades.  
4. En cas que estiga exempta d'IVA, haurà de remetre certificat acreditatiu d'aquest punt.  
5. Per a efectuar el seguiment científic es justificarà l'ús de la subvenció concedida mitjançant el compliment de les normes de seguiment cientificotècnic. Per a això, juntament amb la justificació econòmica, es presentarà un informe dels resultats obtinguts després del desenvolupament del projecte. La Direcció General per a l'Avanç de la Societat Digital podrà recaptar els informes que considere necessaris per a l'avaluació dels resultats obtinguts.  
6. El període d'execució de l'activitat objecte de la subvenció finalitzarà el 31 de desembre de 2020 i el termini per a la presentació dels documents justificatius de les subvencions finalitzarà el 28 de febrer de 2021.  
  
Article 12. Minoració, anul·lació i reintegrament de les subvencions  
1. L'incompliment dels requisits establerts en aquest decret, donarà lloc, previ a l'oportú procediment, a l'obligació de reintegrar, totalment o parcialment, les subvencions i els interessos de demora corresponents, conformement amb el que disposa l'article 172 de la Llei 1/2015.  
2. El falsejament o l'ocultació de dades i documents que afecten substancialment la concessió i lliurament de fons públics donarà lloc a l'exigència de responsabilitats tant en l'ordre administratiu com en el jurisdiccional competent, així com el que dimana en els articles 173 a 177 de la Llei 1/2015.  
  
3. La conselleria competent en universitats, ciència i investigació i innovació tecnològica realitzarà tots el controls tècnics i administratius que considere necessaris a fi de conformar el correcte compliment dels requisits exigits en aquest decret.  
  
Article 13. Concurrència i compatibilitat de les ajudes  
1. Les ajudes regulades en aquest decret podran ser compatibles amb la percepció d'altres subvencions o ajudes procedents de qualssevol administracions o ens públics o privats, nacionals, internacionals, o de la Unió Europea, sempre que l'import conjunt d'aquestes aïlladament o en concurrència amb altres subvencions o ajudes, no supere el cost de l'activitat finançada.  
2. La subvenció que es concedeix en aquest decret és compatible amb el mercat interior, d'acord amb el que disposa l'apartat 3 de l'article 107 del Tractat de funcionament de la Unió Europea, per tractar-se d'una ajuda a la investigació prevista en el Reglament (UE) No 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat.  
  
Article 14. Habilitació  
Es faculta la persona titular de la Direcció General per a l'Avanç de la Societat Digital, de la Conselleria d'Innovació, Universitats, Ciència i Societat Digital, per a dictar les instruccions i adoptar les mesures necessàries per al desenvolupament i execució d'aquest decret.  
  
Article 15. Eficàcia  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Article 16. Recursos  
Contra aquest decret, que posa fi a la via administrativa, es podrà interposar potestativament un recurs de reposició davant l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació en el Diari Oficial de la Generalitat Valenciana. Tot això de conformitat amb el que disposen els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
  
València, 4 de desembre de 2020  
  
El president de la Generalitat,  
XIMO PUIG I FERRER  
  
La consellera d'Innovació, Universitats,  
Ciència i Societat Digital,  
CAROLINA PASCUAL VILLALOBOS